CELEX: 32014R0455
Language: hr
Date: 2014-04-29 00:00:00
Title: Provedbena uredba Komisije (EU) br. 455/2014 оd 29. travnja 2014. o razvrstavanju određene robe u kombiniranu nomenklaturu

6.5.2014   
            
            
               HR
            
            
               Službeni list Europske unije
            
            
               L 133/31
            
         PROVEDBENA UREDBA KOMISIJE (EU) br. 455/2014
   оd 29. travnja 2014.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
   budući da:
   
               (1)
            
            
               Radi osiguranja jedinstvene primjene kombinirane nomenklature koja je priložena Uredbi (EEZ) br. 2658/87, potrebno je donijeti mjere za razvrstavanje robe iz Priloga ovoj Uredbi.
            
         
               (2)
            
            
               Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila također primjenjuju na svaku drugu nomenklaturu koja se u cijelosti ili djelomično temelji na njoj ili kojom se uvode dodatni pododjeljci, te koja je utvrđena posebnim odredbama Unije, a u cilju primjene tarifa i drugih mjera u vezi s trgovinom robom.
            
         
               (3)
            
            
               U skladu s tim općim pravilima, robu opisanu u stupcu 1. tablice iz Priloga trebalo bi razvrstati pod odgovarajuće oznake KN iz stupca 2., a na temelju razloga iz stupca 3. te tablice.
            
         
               (4)
            
            
               Primjereno je odrediti da u skladu s člankom 12. stavkom 6. Uredbe Vijeća (EEZ) br. 2913/92 (2) korisnik može obvezujuće tarifne informacije u vezi s razvrstavanjem robe u kombiniranu nomenklaturu, a koje nisu u skladu s ovom Uredbom, nastaviti navoditi tijekom određenog razdoblja. Trebalo bi odrediti da to razdoblje traje tri mjeseca.
            
         
               (5)
            
            
               Mjere predviđene ovom Uredbom u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   Roba iz stupca 1. tablice u Prilogu razvrstava se u kombiniranu nomenklaturu pod oznakom KN iz stupca 2. te tablice.
   Članak 2.
   Obvezujuće tarifne informacije koje nisu u skladu s ovom Uredbom mogu se nastaviti navoditi u skladu s člankom 12. stavkom 6. Uredbe (EEZ) br. 2913/92 tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 29. travnja 2014.
      
         
            Za Komisiju,
         
         
            u ime predsjednika,
         
         Algirdas ŠEMETA
         
            Član Komisije
         
      
   
   
      (1)  SL L 256, 7.9.1987., str. 1.
   
   
      (2)  Uredba Vijeća (EEZ) br. 2913/92 od 12. listopada 1992. o Carinskom zakoniku Zajednice (SL L 302, 19.10.1992., str. 1.).
   
      PRILOG
      
                  Opis robe
               
               
                  Razvrstavanje (oznaka KN)
               
               
                  Obrazloženje
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Podni stojeći aparat za točenje hladne vode (tzv. „rashlađivač vode”) visine oko 124 cm i mase oko 100 kg.
                              Sadržava sustav hlađenja koji čine kompresor i kondenzator.
                              Kapacitet spremnika aparata iznosi 150 l, a nominalni kapacitet rashlađivanja od 150 l/h omogućuje točenje do najviše 750 čaša vode na sat. Radni napon aparata iznosi 220 V AC.
                           
                        
               
                  8418 69 00
               
               
                  Razvrstavanje se utvrđuje u skladu s općim pravilima 1. i 6. za tumačenje kombinirane nomenklature i nazivima oznaka KN 8418 i 8418 69 00.
                  Rashlađivanje vode samo za piće ne smatra se obradom tvari postupkom koji uključuje promjenu temperature. Prema tome razvrstavanje proizvoda u tarifni broj 8419 isključeno je.
                  Aparat se stoga razvrstava u oznaku KN 8418 69 00 kao ostali uređaji za hlađenje ili zamrzavanje (vidjeti i Objašnjenja Harmoniziranog sustava za tarifni broj 8418, skupina (I), točka 2.).
               
            
                  
                              2.
                           
                           
                              Podni stojeći aparat za točenje vruće ili hladne vode (tzv. „aparat za vodu”) visine oko 97 cm i mase oko 15 kg.
                              Zagrijavanje se obavlja integriranim električnim otpornim grijačem, a rashlađivanje rashladnim sustavom koji čine kompresor i kondenzator.
                              Voda se dovodi iz spremnika koji nije priložen uz proizvod pri podnošenju robe carini.
                              Kapacitet točenja vruće vode aparata iznosi 5 l/h u rasponu temperature 85–92 °C. Kapacitet točenja hladne vode aparata iznosi 2 l/h u rasponu temperature 4–8 °C. Radni napon aparata iznosi 220 V AC, a snaga 100/550 W.
                           
                        
               
                  8516 10 11
               
               
                  Razvrstavanje se utvrđuje u skladu s općim pravilima 1., 3.(c) i 6. za tumačenje kombinirane nomenklature i nazivima oznaka KN 8516, 8516 10 i 8516 10 11.
                  U smislu napomene 3. uz odsjek XVI., aparat je projektiran za obavljanje dvije alternativne funkcije (ostali uređaji za hlađenje iz tarifnog broja 8418 i električna protočna ili akumulacijska grijala vode iz tarifnog broja 8516). Nije moguće odrediti glavnu funkciju aparata jer je svaka funkcija jednako važna za uporabu aparata.
                  Aparat se stoga razvrstava u oznaku KN 8516 10 11 kao električna protočna grijala vode.